Fíggjarmálaráðið

Tinganes

100 Tórshavn

Dagfesting: 19. apríl 2018

Etiska ráðið hevur fingið uppskotið til løgtingslóg um varskógvaraskipan til kunnleika og møguligar viðmerkingar.

Við hesari lóg fáa alment sett starvsfólk, navngivið ella ónavngivið, møguleika at boða frá óreglusemi í fyrisitingini uttan ótta fyri, at tað fær starvsrættarligar avleiðingar.

Etiska ráðið hevur hesar viðmerkingar:

Etiska ráðið hevur jaligan hugburð í mun til at seta varskógvaraskipan í verk, serliga tá ið hugsað verður um, at vit liva í einum lítlum landi har flest øll onkursvegna kennast og sosialur kontrollur kann viðvirka til, at eingin torir at varskógva. Okkara umhugsan fevnir um bæði tann sum varskógvar og tann, sum varskógvað verður um. Hildið verður neyðugt at gera mannagongdir, sum tryggja, at báðir partar fáa eina virðiliga viðgerð. Vit hava sett okkum spurningin, um ein eigur at seta krøv til innihaldið í varskógvanini t.v.s. at varskógvanin er grundgivin fyri at fyribyrgja, at ein varskógvar uttan haldgóða grund. Við hesum í huga, kundi ein vegleiðaraskipan verið sett á stovn, har til ber at fáa kunning um hóskandi mannagongdir viðvíkjandi varskógving og um varskógvarin hevur eina søk, sum er hóskandi at bera víðari.

Tað verður hildið neyðugt og gott, at skott er ímillum landsfyrisitingina og landsgrannskoðanina og at avmarkað tal av starvsfólkum arbeiða við málunum, sum varskógvað verður um. Tað verður eisini hildið at vera positivt, at tað er álagt aðalstjóranum at seta kanning í verk. Hetta kann gera, at álitið økist á, at feilir verða rættaðir og at teir verða rættaðir nóg tíðliga.

Skotið verður upp, at ásett verður í lógini nær ein eftirmeting av virknaðinum av lógini skal gerast. Hetta fyri at broyta/dagføra/betra um møguligar veikleikar í lógini.

Vit hava ein grundlógartryggjaðan rætt at tala opið uttan vanda fyri at missa starvið, tí er eisini umráðandi at ansa eftir, at ein varskógvaraskipan ikki fær ta slagsíðu, at hon forðar fyri, at karmarnir fyri opnum samskifti á arbeiðsplássinum eru til staðar, har øll starvsfólk frítt og uttan vanda fyri teirra arbeiði kunnu varskógva um skeivleikar í fyrisitingini.

Vinaliga vegna Etiska ráðið

Hildur við Høgadalsá forkvinna